Med et historisk snit er hele topledelsen i landets største hovedorganisation LO i dag blevet afskediget.

DR Nyheder erfarer, at den nye LO-formand, Lizette Risgaard, kun tre dage efter sit valg i en lynudrensning har fjernet hele landsorganisationens administrative top.

Det gælder sekretariatschef Finn Larsen, cheføkononom Jan Kæraa Rasmussen, kommunikationschef Kenneth Thue Nielsen og udviklingschef Morten Madsen, som har modtaget deres opsigelse, som efter planen først skulle offentliggøres på mandag.

FOA's formand, Dennis Kristensen, der sidder i LO's politiske ledelse, bekræfter oplysningerne, som han blev orienteret om af Lizette Risgaard tidligere fredag:

- Det her er meget voldsomt, og det antyder magtkampe forud for kongressen. At det skal være hele ledelsen overrasker mig, og det minder mere om noget, der finder sted i amerikansk politik end i dansk fagbevægelse.

Professor emeritus i arbejdsmarkedsforhold, på Københavns Universitet, Jesper Due, er rystet over afskedigelserne, der kommer blot dagen efter LO's tidligere formand Harald Børsting afskedsreception:

- Det er lang tid siden, at jeg er blevet så overrasket over en begivenhed i dansk fagbevægelse. Det er aldrig sket før i dansk fagbevægelses historie, at en nyvalgt forbundsformand gennemfører så voldsomme ændringer så hurtigt. Det her dementerer enhver påstand om, at den nye formand ville være beslutningssvag. Der er er jo tale om LO's absolut mest magtfulde embedsmænd, siger Jesper Due til DR Nyheder.